ไทยรัฐทีวีซิว2รางวัล
บึมพระพรหม-ยอดเยี่ยม จับไม้กฤษณาคว้าชมเชย,ไทยรัฐทีวี สร้างชื่ออีก ปีนี้คว้ารางวัล แสงชัย สุนทรวัฒน์ 2 รางวัลซ้อน จากผลงานการรายงานสด เหตุการณ์ ราชประสงค์ คว้ารางวัล ยอดเยี่ยม ประเภทข่าวเหตุการณ์รายงานสด และการนำเสนอข่าว ไม้กฤษณา เปิดโปงขบวนการค้าไม้กฤษณา คว้ารางวัลชมเชย ประเภทสารคดีเชิงข่าว (ประเภทข่าว) รับโล่เกียรติยศพร้อมเงินรางวัล ที่สมาคมนักข่าววิทยุและโทรทัศน์ไทยจัดขึ้น เผยทีวีดิจิตอลช่อง 32 จะยังคงยึดมั่นในอุดมการณ์สื่อเพื่อสร้างสรรค์สังคมต่อไป,ไทยรัฐทีวีคว้า 2 รางวัลด้านข่าวในครั้งนี้ ผู้สื่อข่าวรายงานเมื่อวันที่ 25 พ.ค. ที่โรงแรมดิ เอมเมอรัลด์ มูลนิธิแสงชัย สุนทรวัฒน์ และสมาคมนักข่าววิทยุและโทรทัศน์ไทย จัดงานประกาศผลการตัดสินรางวัลข่าว-สารคดีวิทยุและโทรทัศน์ รางวัลแสงชัย สุนทรวัฒน์ พ.ศ.2558 ครั้งที่ 19 โดยมี พล.อ.สุรยุทธ์ จุลานนท์ องคมนตรี เป็นประธานในพิธี ซึ่งในปีนี้สถานีโทรทัศน์ไทยรัฐทีวี คว้ารางวัลถึง 2 รางวัลใหญ่ ได้แก่ รางวัล ยอดเยี่ยม ประเภทข่าวเหตุการณ์รายงานสด เหตุการณ์ราชประสงค์ รับโล่เกียรติยศ พร้อมเงินรางวัล 50,000 บาท และรางวัล ชมเชย ประเภทสารคดีเชิงข่าว (ประเภทข่าว) ในการนำเสนอข่าว ไม้กฤษณา ได้รับโล่เกียรติยศ พร้อมเงินรางวัล 20,000 บาท ท่ามกลางบรรดาตัวแทนสื่อมวลชนและนักวิชาการ ที่เดินทางมาเป็นสักขีพยาน,ในปีนี้มีผลงานส่งประกวดทั้งสิ้น 119 ข่าว แบ่งเป็น ประเภทข่าวโทรทัศน์ยอดเยี่ยม 96 ข่าว จาก 14 สถานี ประเภทข่าวและสารคดีโทรทัศน์ท้องถิ่นดีเด่น 9 ข่าว จาก 6 สถานี ประเภทรายการข่าววิทยุ และรายการวิทยุสร้างสรรค์สังคม 14 รายการ จาก 7 สถานี โดย ไทยรัฐทีวี สามารถคว้าได้ถึง 2 รางวัล ในจำนวนนี้ ซึ่งรางวัลอื่นๆที่น่าสนใจมีดังนี้ รางวัลสารคดีเชิงข่าว ประเภทรายการโทรทัศน์ยอดเยี่ยม ได้แก่ สถานีโทรทัศน์เนชั่นทีวี และรางวัลสารคดีเชิงข่าว ประเภทข่าวยอดเยี่ยม ได้แก่ สถานีโทรทัศน์ SD 28 ส่วนรางวัลประเภทข่าวเหตุการณ์ยอดเยี่ยมคือ สถานีวิทยุโทรทัศน์ไทยทีวีสีช่อง 3,ผู้สื่อข่าวรายงานว่า สำหรับที่มาของ 2 รางวัลอันภาคภูมิใจ ไทยรัฐทีวี ได้นำเสนอข่าวเหตุการณ์รายงานสด เหตุการณ์ราชประสงค์ ซึ่งเป็นการรายงานสถานการณ์แบบเกาะติด เมื่อช่วงค่ำวันที่ 17 สิงหาคม 2558 ที่ผ่านมา โดยเกิดเหตุคนร้ายลอบวางระเบิดที่ศาลท้าวมหาพรหม บริเวณแยกราชประสงค์ ซึ่งถือเป็นเหตุรุนแรงเป็นความสูญเสียและเหตุวินาศกรรมครั้งใหญ่ที่สุดครั้งหนึ่งของประเทศ ทันทีที่เกิดเหตุ ทีมข่าวไทยรัฐทีวี ส่งทีมข่าวภาคสนาม เข้าไปยังจุดเกิดเหตุที่บริเวณแยกราชประสงค์ทันที และเป็นสถานีข่าวสถานีแรก ที่รายงานสดจากภาพสถานที่จริง โดยใช้อุปกรณ์การรายงานสด เข้าสนับสนุนการรายงานข่าว การรายงานสดสถานการณ์เหตุลอบวางระเบิดศาลท้าวมหาพรหมแยกราชประสงค์ของทีมข่าวไทยรัฐทีวี เป็นการนำเสนอข่าวในรูปแบบการรายงานสดแบบใหม่ของสื่อโทรทัศน์ โดยไทยรัฐทีวี เน้นให้ประชาชนได้เห็นภาพสถานการณ์แบบเรียลไทม์ ควบคู่ไปกับการรายงานข้อมูลของทีมผู้สื่อข่าวภาคสนาม ที่เกาะติดเหตุการณ์อย่างครอบคลุมรอบด้าน ซึ่งจะเห็นได้จากภาพความเสียหายและสูญเสียที่เกิดขึ้นกับเหตุการณ์ครั้งนี้,ส่วนข่าว ไม้กฤษณา เป็นการเปิดโปงขบวนการค้าไม้กฤษณาหรือ ไม้หอม ที่เกิดเหตุเมื่อวันเสียงปืนแตกที่ป่าภูเขียว จ.ชัยภูมิ ปลิดชีพ นายประสิทธิ์ คุ้มหมู่ เจ้าหน้าที่พิทักษ์ป่าเขตรักษา พันธุ์สัตว์ป่าภูเขียว (ทุ่งกะมัง) เสียชีวิตขณะปฏิบัติหน้าที่ เหตุเกิดวันที่ 14 ตุลาคม 2558 ที่ผ่านมา ทีมข่าวไทยรัฐทีวี ส่งทีมเกาะติดเรื่องนี้อย่างใกล้ชิด ทั้งในด้านคดี และการเปิดโปงขบวนการค้าไม้กฤษณาที่มีนายทุนจ้างแรงงานต่างด้าวเข้าไปตัดไม้ โดยจ้างนายพรานคนไทยนำทาง และที่สำคัญ ยังเจาะลึกถึงขบวนการสวมไม้โดยการนำ ไม้ป่า มาแทน ไม้ปลูก เพื่อส่งออกขายสร้างรายได้อย่างมหาศาล กระทั่งในที่สุดทาง ไซเตส จึงออกคําสั่งกําชับให้เจ้าหน้าที่ที่ทําหน้าที่ตรวจสอบไม้จากผู้ประกอบการ ให้เพิ่มความเข้มงวดในการตรวจชิ้นไม้ให้มากขึ้นและยังมีส่วนผลักดันให้รัฐบาลสั่งการให้ กรมศุลกากร และ ไซเตส ผนึกกําลังกันในการออกมาตรการป้องกันการสวมสิทธิ์ไม้ป่า โดยจะมีการทํางานแบบบูรณาการ มีการตรวจร่วมกัน มีการเชื่อมโยง ข้อมูลกันแบบร้อยเปอร์เซ็นต์ หรือที่เรียกว่า (เนชั่นแนล ซิงเกิล วินโดว์) คือ การเชื่อมโยงข้อมูลอิเล็กทรอนิกส์ ในธุรกิจค้าไม้กฤษณาเกิดขึ้นเป็นครั้งแรกในประเทศไทย เพื่อป้องกันการ สวมสิทธิ์-สวมซากไม้ และควบคุมการนําเข้า-ส่งออกไม้กฤษณาของไทย ส่วนคนร้ายที่ก่อเหตุยิงเจ้าหน้าที่พิทักษ์ป่า สุดท้ายก็ถูกเจ้าหน้าที่วิสามัญฆาตกรรมถือเป็นการปิดคดีที่เกิดขึ้น,สำหรับในปีนี้ ไทยรัฐทีวี จะยังคงมุ่งมั่นที่จะนำเสนอและตีแผ่ปัญหาที่เกิดขึ้นในสังคมไทย โดยเฉพาะอย่างยิ่ง ปัญหาที่เกี่ยวกับด้านทรัพยากรธรรมชาติ สิ่งแวดล้อม โดยมุ่งหวังให้เป็น ทีวีสีเขียว ปลูกจิตสำนึกคนไทยให้มีจิตอนุรักษ์และเห็นความสำคัญของผืนป่าและธรรมชาติ อีกทั้งยังช่วยเป็นหูเป็นตาแทนคนไทยในการทำหน้าที่สื่อมวลชนต่อไป
ไทยรัฐทีวี สร้างชื่ออีก ปีนี้คว้ารางวัล แสงชัย สุนทรวัฒน์ 2 รางวัลซ้อน จากผลงานการรายงานสด เหตุการณ์ ราชประสงค์ คว้ารางวัล ยอดเยี่ยม ประเภทข่าวเหตุการณ์รายงานสด และการนำเสนอข่าว ไม้กฤษณา เปิดโปงขบวนการค้าไม้กฤษณา
ไทยรัฐทีวี,รางวัลแสงชัย สุนทรวัฒน์,แสงชัย สุนทรวัฒน์,รายงานสด,เหตุการณ์ ราชประสงค์,ไม้กฤษณา,สารคดีเชิงข่าว,มูลนิธิแสงชัย สุนทรวัฒน์,ข่าว,ไทยรัฐฉบับพิมพ์